open-index/open-wikipedia-markdown huggingface dataset:
Piet Steenkamp

**Petrus Antonius Josephus Maria (Piet) Steenkamp** (Uthoarn, 8 maart 1925 – Eindhoven, 8 jannewaris 2016) wie in Nederlânsk politikus. Steenkamp wie de 'geastlike heit' fan it Kristen-Demokratysk Appèl (CDA/KDA) en de earste foarsitter fan de Federaasje CDA, fan 1973 ôf oan.

## Biografy
Steenkamp gie nei de middelbere skoalle yn Amsterdam. Nei syn stúdzje en promoasje yn de ekonomyske wittenskippen yn Tilburg gie er oan 't wurk yn it konservefabryk fan syn heit yn Uthoarn; it bedriuw naam er letter oer. Yn 1960 waard er bûtengewoan heechlearaar en letter 'gewoan' heechlearaar oan de Technyske Hegeskoalle Eindhoven (no Technyske Universiteit Eindhoven). Steenkamp late fierders ek it Pastoraal Konsily fan de Nederlânske Tsjerkeprovinsje oer de fernijing fan de Nederlânske Katolike Tsjerke, nei it Twadde Fatikaansk Konsily.

Dêrnei wie Steenkamp 34 jier lid fan de Earste Keamer, fan 1965 oant 1999: Earst út namme fan de KVP en letter foar it CDA. Hy wie foarsitter fan de Earste Keamer fan 1983 oant 1991. Yn 1971 stie Piet Steenkamp as ynformateur oan de widze fan it kabinet-Biesheuvel I. Yn 1982 wie er ek ynformateur by it kabinet-Van Agt III.

Steenkamp hat him altyd sterk makke foar de fúzje fan de ARP, de CHU en de KVP. Al yn 1967 wie er lid fan de 'Club van 18', dy't krewearre foar in fúzje fan de trije partijen. Troch syn trochgeande ynset ûntstie yn 1980 it KDA út dy fúzje. As de earste foarsitter fan it KDA brocht er de fúzje ta in goed ein: doe't de fúzje klear wie, gie er ôf as foarsitter.

Steenkamp hold in de jierren 70 hûnderten sprekbeurten yn it lân. Hy wie bysûnder populêr by de efterban fan de trije mempartijen KVP, ARP en CHU. Ut reden fan syn ûnmisbere rol by it ta stân kommen fan it CDA waard hy ta earefoarsitter beneamd. It opliedingsynstitút fan it CDA is nei him ferneamd en ek de jierlikse lêzing dy't de partij om de fúzjedatum 11 oktober hinne organisearret.

Op 8 jannewaris 2016 stoar Steenkamp yn de âldens fan 90 jier en op 12 jannewaris waard er te hôf brocht.

### Privee
Steenkamp troude op 12 oktober 1950 mei Constance Nolet. Har heit Jozef Nolet wie fan 1953 oant 1961 boargemaster fan Boxmeer. It pear krige trije soannen. Harren âldste Thomas waard boargemaster en is ek lid fan it CDA.

## Lidmaatskippen Ried fan Kommissarissen
Tijdens zijn leven was Steenkamp lid en foarsitter fan ferkate Ried fan Kommissarissen: 
* KLM (maaie 1964 - 1997) 
* N.V. CSM (oant febrewaris 1997) 
* N.V. Grontmij. (om oktober 1983 - 1997) 
* N.V. NMB Postbank Groep (oktober 1989 - 1995)
* ICL Nederland, foarsitter (maaie 1990 - 1995)
* ING (1991 - 1996)
* N.V. Koninklijke Nederlandse Papierfabriek
* Vissers Wegenbouw, foarsitter

## Underskiedings
* Kommandeur yn de Oarder fan de Nederlânske Liuw
* Kommandeur yn de Oarder fan Oranje-Nassau
Djiptebom

In **djiptebom** is in wapen dat sûnt syn ûntwikkeling, yn 1916, brûkt wurdt tsjin ûnderseeboaten. It bomfet is meast in sylinder mei dêryn de springstof en in ûntstekking dy't op in beskate djipte ôfsteld wurde kin. De skokweach dy't troch de ûntploffing ûnstiet, moat de  dûkboat om samar te sizzen 'kreakje', en him sa slim skansearje dat er boppe wetter twongen wurdt of te sinkt brocht wurdt.

Djiptebommen kinne brûkt wurde fanôf oerflakteskippen (ek as kop op in raket) en út fleantugen wei. In djiptebom kin ek in nukleêre lading hawwe.


Ofbyld:Depth charge bd.jpg|In âld type djiptebom fan de U.S. Navy.
Ofbyld:Sunderland db rack 2.JPG|Djiptebommen ûnder fleugel fan in Short Sunderland
Ger Verrips

**Gerrit Johannes (Ger) Verrips** (Amsterdam, 18 desimber 1928 - dêre, 31 augustus 2015) wie in Nederlânsk skriuwer en ek in warber lid yn de Kommunistyske Partij fan Nederlân (CPN). Neist romans en essays hat Verrips harkspullen en telefyzjespullen skreaun of bewurke. Teffens hat er in skiednis fan de CPN en biografyen fan Albert Camus en Karel van het Reve op syn namme te stean.

## Wurkpaad
Ger Verrips kaam út in protestantsk-kristlik fermidden. Hy folge in oplieding ta gymnastyklearaar, mar studearre dêrnei pedagogyk en ekonomy. Yn 1948 waard er lid fan de Partij fan de Arbeid. Yn 1953 stapte er oer nei de CPN, wêrfan't er oant 1975 lid bleau. Fan 1960 oant 1968 wie er redakteur by it kommunistysk deiblêd *[[De Waarheid (krante)|De Waarheid]]*. Fan 1958 oant 1964 wie er lid fan it partijbestjoer fan de CPN. Yn 1975 makke er him los fan de CPN en luts er him ek werom út de aktive polityk. 
Yn 1985 waard er fannijs lid fan de PvdA. Fierders hat er redakteur west fan it moanneblêd *[[Socialisme & Democratie]]* en bestjoerslid fan de Feriening fan Letterkundigen.

## Bibliografy
**Betalingsverkeer* (1972)
**Zorg dat je een gekkenbriefje krijgt* (1973)
**Nathalie* (1974)
**Een vrouw alleen* (1975)
**Op de grote stille heide* (1976)
**Witte gezichten* (1976)
**Met andere ogen* (1979)
**Berlijns blauw* (1982)
**Buigen of barsten* (1982)
**Het laatste voer hooi* (1982)
**De blauwe bruid* (1983)
**De wondere zoon* (1985)
**Het verloren huis* (1988)
**Vaders en zonen* (1990)
**Vrees en vrijheid* (1990)
**Goed dat er geen hiernamaals meer is* (1994)
**Dwars, duivels en dromend. De geschiedenis van de CPN 1938-1991* (1995)
**Albert Camus. Een leven tegen de leugen* (1997)
**Mannen die niet deugden* (1998)
**Anders' dromen* (2002)
**Denkbeelden uit een dubbelleven. Biografie van [[Karel van het Reve]]* (2004)

## Keppelings om utens
* [Ger Verrips yn de [DBNL]]
* Ger Verrips by it Internationaal Instituut voor Sociale Geschiedenis(IISG)
Sines

**Sines** is in Portugeeske stêd en gemeente yn it distrikt Setubal, de regio Alentejo en de subregio fan de Alentejo kust, mei 18.298 ynwenners (2015 INE). It plak leit oan de Atlantyske kust. De kustline fan de stêd, besuden San Torpes, is part fan it natuerpark fan Sudwest Alentejo en Costa Vicentina.

Sines is bekend om syn oaljeraffinaderijen en hat in wichtige haven. Sines is ek it berteplak fan ûntdekkingsreizger Vasco da Gama.

## Galery

File:Sines03.jpg|It kastiel fan Sines waard boud as beskerming tsjin piraten yn 1362
Ofbyld:Sines.jpg|Utsjoch nei see út de âlde stêd wei
Ofbyld:Sines houses.JPG|Sines
File:PortofSinesAccess.jpg|De kontenerhaven


## Kearnen
De folgjende *freguesias* lizze yn de gemeente:
* Porto Covo
* Sines
Abdij fan Lorsch

De **Abdij fan Lorsch** yn 'e Dútske stêd Lorsch yn Hessen leit sa'n 10 km beëasten Worms. 

It Sint-Nazariuskleaster waard yn 764 as in Benediktynsk kleaster stichte troch greve Cancor en syn mem Williswinda. Chrodegang, biskop fan Metz, wie de earste abt fan Lorsch. It kleaster wie oant yn 'e hege midsiuwen as rykskleaster in machts-, geastlik en kultureel sintrum fan 'e krite. Sûnt 1232 foel de abdij ûnder Kar-Mainz en it wie nei 1248 in Premontratinzerske proasdij. Yn 1461 waard de proasdij oan Kar-Palts ferpâne. 

Nei de ynfiering fan 'e reformaasje ûnder karfoarst Otto Hindrik yn 1556 waard it kleaster yn 1564 opheft. De krite hie slim te lijen fan 'e Tritichjierrige Kriich. Yn 1621 plonderen Spaanske troepen it eardere kleaster en de measte gebouwen waarden ôfbaarnd. Nei't de aarstbiskop fan Mainz it gebiet wer ynnaam, waard de regio wer roomsk. De eardere adbij bleau in ruïne en de gebouwen tsjinnen as in stiengroeve. Allinne de poarte fan it kleaster bleau yntakt.

Belangrike oantinkens oan 'e abdij binne de *Lorscher Codex* (Codex Laureshamensis), in útwrydsk eigendomsregister, it *Lorscher Evangeliarium* (*Codex Aureus Laureshamensis*) en ek de *Lorscher Bienensegen* (de Lorscher Bijesegen), de eardere bibleteek en it poartegebou fan it kleaster, ek wol keningshal (*Königshalle*) neamd, ien fan 'e seldsume, folslein bewarre Karolingyske bouwurken.

It kleaster Lorsch (Abdij en Altenmünster) is sûnt 1991 wrâlderfgoed fan UNESCO. De *Lorscher Farmacopee*, in manuskript út de ein fan 'e 8e iuw, waard yn 2013 ek ta wrâlddokumintenerfgoed yn Dútslân ferklearre. 

## List fan abten
Yn 'e 468 jierren dat it kleaster bestie hie it 47 abten. (Boarne: *Germania Benedictina*)

## Keppelings om utens
* Offisjeel webstee
* Bibliotheca Laureshamensis - digitaal
Netteldieren

De **netteldieren** (wittenskiplike namme: *Cnidaria*) foarmje in stamme fan it ryk fan 'e dieren (*Animalia*), it ûnderryk fan 'e echte dieren (*Metazoa*), en it tuskenryk fan 'e radiaaldieren (*Radiata*). Ta dizze stamme hearre mear as 10.000 soarten wetterdieren dy't yn sawol swiet as sâlt wetter libje. Dêrûnder binne de measte kwabben, mar ek de polipen en de koralen. Gauris wurdt de term 'holtedier' (*Coelenterata*) as synonym brûkt mei 'netteldier', mar dat is misliedend, om't holtedieren net inkeld netteldieren binne, mar ek ribkwabben (*Ctenophora*), dy't in selsstannige stamme fan 'e radiaaldieren foarmje, wylst itselde wurd foarhinne ek brûkt waard foar de spûnsdieren (*Parazoa*).

## Anatomy en libbenssyklus
De lichemsbou fan netteldieren bestiet yn grûnsaak út in pûdsje mei ien iepening. Dy iepening fungearret as de mûle èn as de anus fan it bist, en wurdt omjûn troch in krâns fan tentakels of fangearms, dy't tarist binnen mei de spesjalisearre nettelsellen dêr't dizze groep bisten syn namme oan tanket. Sokke nettelsellen hawwe lytse, gif útskiedende harpoentsjes dy't se útsjitte kinne om proaien mei te fangen. It gif út 'e nettelsellen wurket ferlamjend, wêrnei't de warleaze proai troch de tentakels nei de mûle ta brocht wurde kin om opiten te wurden. Yn tsjinstelling ta legere bisten lykas spûnsdieren (*Parazoa*) beskikke netteldieren oer dúdlik ferskillende organen, lykas in opperhûd, in mage en in ienfâldich senuwstelsel.

De libbenssyklus fan netteldieren bestiet út twa stadia: in polypstadium en in medusastadium. Yn it polypstadium sit it netteldier yn 'e regel fêst oan 'e ûndergrûn mei de mûle en tentakels nei boppen ta, wylst it him yn it medusastadium op 'e streaming fan 'e see fuortdriuwe lit mei de mûle en tentakels nei ûnderen ta. By koralen en see-anemoanen is it polypstadium it wichtichst en is it medusastadium de larvale foarm. By kwabben is it krekt oarsom. By netteldieren komt sawol geslachtlike as ûngeslachtlike fuortplanting foar. Alle bekende netteldieren kinne har frij ienfâldich ûngeslachtlik fuortplantsje; foar geslachtlike fuortplanting binne se ornaris in yngewikkelde libbenssyklus mei de beide beskreaune stadia nedich en dêropta noch ynfloeden fan bûtenôf, lykas in beskate faze fan 'e moanne of de spesifike ljochtfal fan 'e moarnsdage.

## Untwikkeling
De ierst bekende fossilen fan netteldieren datearje fan 580 miljoen jier lyn, en hawwe allegear frij modern útsjende lichemsfoarmen. Dêrby moat oantekene wurde dat fossile fynsten fan netteldieren beheind binne ta stienkoralen en in pear by tafal goed bewarre ôfdrukken fan kwabben, om't netteldieren gjin skelet oanmeitsje. It is dus ûnmooglik te sizzen wannear't de netteldieren har krekt ûntjûn hawwe.

## Stamme-opbou
Radiaaldieren

De **radiaaldieren** (wittenskiplike namme: *Radiata*) foarmje in tuskenryk fan it ryk fan 'e bisten (*Animalia*) en it ûnderryk fan 'e echte dieren (*Metazoa*), dat tegearre mei it tuskenryk fan 'e twasidigen (*Bilateria*) ûnderbrocht wurdt by it rangleaze tuskentakson fan 'e weefseldieren (*Eumetazoa*). Radiaaldieren binne alsidich symmetrysk boude bisten, dy't in mûle hawwe mei dêromhinne in krâns fan tentakels. Se omfiemje fierders twa sellagen: in bûtenste (de ektoderm of bûtenhûd) en in binnenste (de endoderm of binnenhûd), wêrfan't de lêste de termholte beklaait. Soms wurdt foar de radiaaldieren ek de term holtedieren (*Coelenterata*) brûkt, mar dat moat ûntret wurde, mei't dy namme foarhinne ek brûkt waard om 'e spûnsdieren (*Parazoa*) oan te tsjutten.

## Underferdieling
It tuskenryk radiaaldieren bestiet út twa libbene stammen, wylst in trêdenien útstoarn is:
* netteldieren (*Cnidaria*)
* ribkwabben (*Ctenophora*)
* *[[Trilobozoa]]* †
Ta de netteldieren hearre de skiifkwabben, polipen en koralen. Hoewol't in symmetryske lichemsbou yn 'e regel jûn wurdt as it definiëarjende skaaimerk fan radiaaldieren, fertoane guon netteldieren yn it larvale stadium in ûnmiskenbere twasidige symmetry. Dêrom tinke guon saakkundigen dat in twasidige symmetry him al earder ûntwikkele hawwe moat as by it útinoarfallen fan 'e radiaaldieren en de twasidigen, wat betsjutte soe dat symmetry yn radiaaldieren gjin primêr skaaimerk id. Sadwaande is de term 'radiaaldieren' no stadichoan út 'e graasje oan it reitsjen yn 'e wittenskip.
Kwabben

De **kwabben** (Latynske namme: *Medusozoa*) foarmje in ynformele groep binnen de taksonomyske stamme fan 'e netteldieren (*Cnidaria*). Hoewol't dizze groep yn 1979 foarsteld waard as in formeel takson, wurdt dat tsjintwurdich as in efterhelle idee beskôge, om't guon kwabben nauwer besibbe binne oan 'e polipen as oan oare kwabben, wat de yndieling yn in aparte groep ûnwurkber makket.

Kwabben binne wetterdieren dy't frij omswimme, yn tsjinstelling ta polipen, dy't oan in ûndergrûn fêstgroeid sitte. Se besteane út in sjelei-eftich, paraplufoarmich lichem dat in massa tentakels meisleept dy't tige lang wurde kinne. It lichem kin pulsearjende bewegings meitsje wêrmei't de kwab himsels troch it wetter fuortbeweecht, wylst de tentakels, dy't tarist binne mei nettelsellen, brûkt wurde om proaidieren te fangen.

Kwabben besteane teminsten al 500 miljoen jier, en mooglik wol 700 miljoen jier of noch langer, wat har ta it âldste bist mei mear as ien orgaan meitsje soe. Se komme foar yn alle oseänen, fan it wetteroerflak oant de djipsee. Guon soarten libje yn swiet wetter. It kinne tige grutte bisten wêze, dy't faak opfallend kleure binne. Yn 'e kustsônes foarmje beskate soarten troch har grutte oantallen, har lange tentakels, of de krêft fan it gif yn har nettelsellen in gefaar foar minsklike swimmers.

## Subgroepen kwabben
Der binne fjouwer subgroepen kwabben. Dy hearre allegearre ta 'e stamme fan 'e netteldieren (*Cnidaria*). It giet om:
* de klasse fan 'e skiifkwabben (*Scyphozoa*);
* de klasse fan 'e kubuskwabben (*Cubozoa*);
* de klasse fan 'e stâlkwabeftigen (*Staurozoa*);
* en in diel fan 'e klasse fan 'e kwabpolipen (*Hydrozoa*).
De stamme fan 'e netteldieren omfiemet ek trije groepen dy't **net** ta de kwabben rekkene wurde (om't se net frij omswimme), nammentlik:
* in diel fan 'e klasse fan 'e kwabpolipen (*Hydrozoa*)
* de klasse fan 'e blomdieren (*Anthozoa*);
* de klasse fan 'e rjupoatigen (*Polypodiozoa*).

Oars as dat de namme suggerearret, binne de ribkwabben (*Ctenophora*) gjin 'echte' kwabben. It grutste ferskil is dat ribkwabben har net mei in pulsearjende 'paraplu' fuortbewege, mar troch te 'peddeljen' mei in grut tal lytse 'fuotsjes'. Dizze groep bisten is dêrom yn in eigen taksonomyske stamme ûnderbrocht, dy't op deselde hichte stiet mei de netteldieren.
Fingerkwabben

De **fingerkwabben** (Latynske namme: *Daktyliophorae*) foarmje in ûnderskift fan 'e stamme fan 'e netteldieren (*Cnidaria*), de klasse fan 'e skiifkwabben (*Scyphozoa*), de ûnderklasse fan 'e echte skiifkwabben (*Discomedusae*) en it skift fan 'e blomkoalkwabeftigen (*Rhizostomae*). 

## Yndieling
Ta dizze groep fan kwabben hearre de folgjende famyljes:
Blomkoalkwabben

De **blomkoalkwabben** (Latynske namme: *Rhizostomatidae*) foarmje in famylje fan 'e stamme fan 'e netteldieren (*Cnidaria*), de klasse fan 'e skiifkwabben (*Scyphozoa*), de ûnderklasse fan 'e echte skiifkwabben (*Discomedusae*), it skift fan 'e blomkoalkwabeftigen (*Rhizostomae*) en it ûnderskift fan 'e fingerkwabben (*Daktyliophorae*).

Neffens it *World Register of Marine Species* hearre ta dizze famylje 11 libbene soarten kwabben, ferdield oer fjouwer skaaien. In fyfde skaai, *[[Simplicibrachia]]* is bekend fan fossilen dy't fûn binne te Monte Bolca, yn Itaalje.

## Famylje-opbou
Echte blomkoalkwabben

De **echte blomkoalkwabben** (Latynske namme: *Rhizostoma*) foarmje in skaai fan 'e stamme fan 'e netteldieren (*Cnidaria*), de klasse fan 'e skiifkwabben (*Scyphozoa*), de ûnderklasse fan 'e echte skiifkwabben (*Discomedusae*), it skift fan 'e blomkoalkwabeftigen (*Rhizostomae*) en de famylje fan 'e blomkoalkwabben (*Rhizostomatidae*). 

Ta dit skaai hearre trije soarten kwabben, dy't wrâldwiid foarkomme yn tropyske en subtropyske seeën, en hjir en dêr ek yn koelere, tuskenbeiden wetters.

## Skaai-opbou
Oktopusblomkoalkwab

De **oktopusblomkoalkwab** (wittenskiplike namme: *Rhizostoma octopus*), foarhinne bekend as de **cuvierblomkoalkwab** of **Cuviers blomkoalkwab** (*Rhizostoma cuvieri*), is in netteldier út 'e klasse fan 'e skiifkwabben (*Scyphozoa*), de famylje fan 'e blomkoalkwabben (*Rhizostomatidae*) en it skaai fan 'e echte blomkoalkwabben (*Rhizostoma*).

Der is net in protte oer dizze soarte kwab bekend. De oktopusblomkoalkwab waard foar it earst wittenskiplik beskreaun yn 1791, troch de Dútske biolooch en taksonoom Johann Friedrich Gmelin. Dizze soarte is nau besibbe oan 'e folle bekendere seepoddestoel (*Rhizostoma pulmo*).

De oktopusblomkoalkwab komt it measte foar yn It Kanaal, de Noardsee en it noardeastlike diel fan 'e Atlantyske Oseaan oant en mei de Noarske See. Ien fan syn wichtichste natuerlike fijannen is de learskyldpod (*Dermochelys coriacea*). Oktopusblomkoalkwabben binne foar de fiskerij fan belang as in natuerlike boarne fan kollageen.
Echte skiifkwabben

De **echte skiifkwabben** (Latynske namme: *Discomedusae*) foarmje in ûnderklasse fan it tuskenryk fan 'e radiaaldieren (*Radiata*), de stamme fan 'e netteldieren (*Cnidaria*) en de klasse fan 'e skiifkwabben (*Scyphozoa*).

## Underklasse-opbou
Blomkoalkwabeftigen

De **blomkoalkwabeftigen** (Latynske namme: *Rhizostomae* of *Rhizostomeae*) foarmje in skift fan 'e stamme fan 'e netteldieren (*Cnidaria*), de klasse fan 'e skiifkwabben (*Scyphozoa*) en de ûnderklasse fan 'e echte skiifkwabben (*Discomedusae*). Dizze groep kwabben hat gjin tentakels oan 'e râne fan 'e klokfoarm sitten, mar ynstee acht sterk fertûke mûlearms dy't tarist binne mei tige lytse mûliepeninkjes dêr't iten troch nei binnen ta sûgd wurde kin. (Dit yn tsjinstelling ta oare skiifkwabben, dy't mar fjouwer fan sokke mûlearms hawwe.) Tichter nei de eigentlike mûle ta, dy't sintraal oan 'e ûnderside fan 'e klokfoarm sit, rane de acht earms gear ta ien struktuer.

## Befisking
Alle kwabben dy't as delikatesse iten wurde yn 'e Easterske koken yn East- en Súdeast-Aazje binne blomkoalkwabeftigen. Guon leden fan dizze groep wurde dêrsanne ek brûkt foar de makkelei fan tradisjonele medisinen. Sadwaande wurdt der benammen yn 'e Súdsineeske See en de Eastsineeske See kommersjeel op sokke kwabben fiske. De kwabben wurde ornaris drûge en/of sâlte. Yn Sina, dat ditoangeande de langste tradysje hat, waard it foar it earst dokumintearre yn it jier 300 (n.Kr.), mar tsjintwurdich stiet fral Japan om 'e praktyk fan it iten fan kwabben bekend. Lykwols komt it ek foar yn Koreä en Súdeast-Aazje. 

## Skiftopbou
Der binne (stân fan saken yn 2007) 92 wittenskiplik beskreaune soarten blomkoalkwabeftigen. Dy binne sa ûnderferdield:
Webcamgirl

In **webcamgirl** (soms ferkoarte ta **camgirl**) is in neakenmodel dat wurket fia *live*-bylden dy't opnommen wurde mei in webcam en oer it ynternet ferstjoerd wurde. Om't der ek wol manlju binne dy't dit wurk dogge (hoewol't dat mar in lytse minderheid is) wurdt ek wol sprutsen fan it geslachtsneutrale **webcam-model**. It wurk fan webcamgirls bestiet út it opfieren fan stripteases en/of it ferrjochtsjen fan seksuële hannelings by harsels yn opdracht, yn oerlis of elts gefal yn kontakt mei lju dy't de bylden fia it ynternet besjogge. Dat kinne se dwaan yn ruil foar guod of oandacht, mar meastal is der sprake fan in finansjele transaksje. Der is lykwols gjin sprake fan prostitúsje yn tradisjonele sin fan dat wurd, om't der gjin fysyk kontakt plakfynt.

Webcamgirls wurkje gauris foar in fêste priis dy't per minút rekkene wurdt, mar dêrnjonken kinne se ek ynkomsten út oare boarnen krije, bgl. as se harren sjoggers oanmoedigje om dingen (meastal seksboartersguod of sokssawat) te keapjen fan beskate webwinkels, of as harren sjoggers oanfiterje om lid te wurden fan beskate pornografyske betelwebsiden. It lean dat webcamgirls foar sok wurk krije, ferskilt per webside, mar bestiet yn 'e regel út in fêst bedrach, dat soms in *bounty* ("preemje") neamd wurdt, en dat basearre is op in persintaazje fan bruto-útjeften fan eltse nije klant dy't him by sa'n betelsite oanmeldt. 

Guon bekende webcamgirls binne:
*Jasmine Aloha
*Diamond Jackson
*Kendra Lust
*Shyla Stylez
*Daisy Summers
Giele blomkoalkwab

De **giele blomkoalkwab** (Latynske namme: *Rhizostoma luteum*) is in netteldier út 'e klasse fan 'e skiifkwabben (*Scyphozoa*), de famylje fan 'e blomkoalkwabben (*Rhizostomatidae*) en it skaai fan 'e echte blomkoalkwabben (*Rhizostoma*). Dizze kwab komt foar yn 'e eastlike Atlantyske Oseaan fan 'e Golf fan Biskaje oant Senegal. Teffens wurdt er gauris waarnommen yn 'e Strjitte fan Gibraltar en de Alboransee yn it westen fan 'e Middellânske See.

Der is net in protte oer dizze soarte kwab bekend. De giele blomkoalkwab waard foar it earst wittenskiplik beskreaun yn 1827, troch de Frânske seebiologen Jean René Constant Quoy en Joseph Paul Gaimard. Dizze soarte is nau besibbe oan 'e folle bekendere seepoddestoel (*Rhizostoma pulmo*).
Webcam

In **webcam**, **webkamera** of **ynternetkamera** is in fideokamera dy't ferbûn is mei in kompjûter en bylden opnimt dy't er *live* ôfspilet op in kompjûternetwurk (dat faak it ynternet is). By it opnimmen fan 'e bylden kinne dy opslein wurde om op in oar tiidstip besjoen te wurden of om se troch te stjoeren fia in ynternetferbining of as taheakke by in e-mail. Ek as de bylden earnewêr oars fia in ferbining troch in kompjûternetwurk *live* besjoen wurde, kinne se dêr opslein wurde foar letter gebrûk. Webcams wurde ornaris mei de kompjûter ferbûn troch in USB-keabel of soartgelikense bekeabeling of binne gewoan yn 'e kompjûter sels ynboud, sa't dat by in protte laptops it gefal is.

Webcams wurde brûkt foar in ferskaat oan doelen en besteane dan ek yn in breed skala oan priisklassen (mei navenante kwaliteiten). Guon webcams wurde bygelyks brûkt as *[[online]]*-ferkearskamera's. Sokke apparaten, dy't dus bûtendoar pleatst wurde, moatte tsjin waar en wyn kinne, en hearre ta de djoerste soarten webcams. Ek wurde webcams wol brûkt foar it yn 'e gaten hâlden fan fûgelnêsten of bistehoalen, sawol om it publyk by de libbene natoer te belûken, as om sokke plakken te befeiligjen tsjin fandalisme en bistemishanneling. Webcams dy't foar soksoarte wurk brûkt wurde, binne ek frij prizich. It bekendst binne webcams lykwols fan *live*-bylden fia ynternet dy't seksueel tinte binne, lykas stripteases troch webcamgirls. Foar sok binnendoarwurk wurde meastal frij goedkeape kamera's ynset.
Kasino

In **kasino** (fan it Italjaanske wurd foar "lyts hûs"), **gokhal** of **gokpaleis** is in útgeansgelegenheid dy't wijd is oan gokken. Besikers kinne der jild ynsette op û.m. gokautomaten en tafelspullen as rûlette, faro, dobbeljen en ienentweintigjen. Faak binne der ek tafels oanwêzich dêr't de gasten mei-inoar pokerje of bakkarat spylje kinne. In romte dêr't mar ien, faak ienfâldich, kânsspul oanbean wurdt, is gjin kasino, mar wurdt ornaris nei it oangeande spul ferneamd (bgl. in automatehal of in bingohal).

Yn in kasino is de oanklaaiïng en ôfwurking fan 'e romte yn 'e regel tige lúks, en binne der spesjale, yn oerstrûper en sjilet mei flinterstrikje klaaide meiwurkers (krûpiers) dy't de tafelspullen liede. Fierders is der ek in bar dêr't men drankjes en mooglik oare fersnaperings bestelle kin. Grutte kasino's kombinearje har gokfunksje boppedat faak mei in hotel, restaurant en skouboarch, om 'e gasten in sa kompleet mooglike útgeansûnderfining te bieden en harren sa lang mooglik fêst te hâlden. De bedoeling foar de besikers fan in kasino is om har ynset fia it gokspul te fergrutsjen; de bedoeling fan it kasino is om safolle mooglik jild te fertsjinjen oan 'e besikers. 

Guon plakken binne ferneamd wurden om har kasino's, wêrûnder Las Vegas, yn 'e Amerikaanske steat Nevada, Atlantic City, yn Nij-Jersey, Monte Carlo, yn Monako, en Makau, de eardere Portegeeske koloanje op 'e kust fan Sina. Yn Nederlân is it eksploitearjen fan kasino's in oerheidsmonopoalje dat inkeld troch Holland Casino útoefene wurde mei. Yn Karibysk Nederlân en op Kurasau, Arûba en Sint-Marten is de wet oangeande kânsspullen folle frijer.

Yn 2009 waard der mei it eksploitearjen fan kasino's wrâldwiid $100.481.000.000 fertsjinne, wêrfan mear as de helte (rom $57 miljard) yn 'e Feriene Steaten. Fan 'e ôfsûnderlike stêden fertsjinne Makau it meast (krapoan $15 miljard), folge troch Las Vegas (rom $10 miljard) en op it trêde plak Atlantic City (hast $4 miljard).
Casino

**casino*, in Italjaansk wurd foar "lyts hûs"
*foar in iepenbiere gelegenheid dy't wijd is oan gokken, sjoch: kasino
*foar de yn in sletten blik bakte bôle, sjoch: kasinobôle

## Oare betsjuttings
### Geografy
* Casino (Nij-Súd-Wales), in plak yn 'e Australyske steat Nij-Súd-Wales
* sjoch ek:
** Cassino, in stêd yn Itaalje
** Monte Cassino, in abdij yn Itaalje dêr't yn 'e Twadde Wrâldoarloch fûleindich om fochten waard yn 'e Slach om Monte Cassino

### Oar
* Casino (band), in Ingelske rockband
* Casino (film), in Amerikaanske film út 1995
* Casino (striprige), in striprige fan Leone Frollo
* Casino (roman), in Nederlânske roman út 2004 fan Marja Brouwers
* Casino (hurdfytsploech), in eardere Frânske hurdfytsploech
* Groupe Casino, in Frânske supermerkkeatling
Konsulaat

* konsulaat (diplomasy), in offisjele fertsjintwurdiging fan ien steat binnen de grinzen fan in oare steat, mei minder foech as in ambassade
* Konsulaat (Frankryk), de perioade út 'e skiednis fan Frankryk wêryn't it steatshaad de titel fan 'earste konsul' droech (1799-1804)
* konsulaat (Romeinske Ryk), it amt fan 'e heechste magistraat yn 'e Romeinske Republyk
Ap Sok

**Albertus Marie (Ap) Sok** (Amsterdam, 14 jannewaris 1917 - Voorburg, 29 april 2004) wie in Nederlânsk grafikus en yllustrator. 

Njonken wurk yn opdracht makke er ek kakemono’s, Japansk foar lingteskilderingen, dy't yn ferskate nasjonale en ynternasjonale samlingen opnaam binne. Sok wie dosint oan de Rietveld Akademy yn Amsterdam en wie dêr de oprjochter fan de ôfdieling grafyk. Hy wie mei Wim Noordhoek, Enno Brokke en Jan Gregoor part fan de kearn fan de Cuijkse Groep, in groep keunstners dy't ynspirearre waarden troch it Lân fan Cuijk.

## Bibliografy
* Georges Duhamel, Stanley Maxted, Karl Zuhorn, Bernard Verhoeven, Ap Sok - *Arnhem* (1956)
* Ap Sok (foaropwurd Klaas Roodenburg) - *Deltamap* (1963)

## Prizen
* 1954 - Fersetspriis fan de Stichting Keunstnersferset
* 1959 - Kulturele priis fan de gemeente Arnhim
Satu Ketellapper

**Satu Ketellapper** (Wolvegea, 1992) is in Frysk *[[linedancing|linedancer]]*, dy't begjin 2016 foar de sânde kear wrâldkampioen waard yn har dissipline. *[[Linedancing]]* is yn Nederlân benammen bekend fan 'e koarte raazje út 'e njoggentiger jierren nei oanlieding fan 'e fideoklip by it nûmer *[[Achy Breaky Heart]]*, fan countrysjonger Billy Ray Cyrus. Mar wedstryd-*linedancing* wurdt allinnich dien (en net groepsgewiis) en hat suver mear wei fan ''ballroom''-dûnsjen, mar dan op cowboylearzens.

## Libben en karriêre
Ketellapper sette mei sân jier al útein mei dûnsjen by in bernegroep yn it Drintske Wilhelminaoard. Doe't se tsien jier wie, gie se yn trening by de *Railroaddancers* yn Uffelte, dêr't se coacht waard troch Michel Platje. Nei't se har stúdzje moademaatklean yn Ljouwert ôfrûne hie, sette Ketellapper har wer nei wenjen yn Wolvegea, en lei se har hielendal op har sport ta.

Yn 2014 stoppen de *Railroaddancers* en gie Ketellapper op eigen krêft fierder mei in nije trener, Roy Hadisubroto út Almeare. Hja reizget geregeldwei nei it bûtenlân foar wedstriden, û.m. yn 'e Feriene Steaten, Japan, Súd-Koreä en ferskate Jeropeeske lannen. Yn Wolvegea treent hja by sportskoalle *Fit & Funplaza*, dêr't se gebrûk meitsje mei fan 'e dûnsseal, en dêr't se teffens freedtemiddeis lesjout oan in eigen jeugddûnsgroep.

Yn 'e earste wike fan jannewaris 2016 wûn Ketellapper yn it Amerikaanske Nashville yn har dissipline de wrâldkampioenskippen *linedancing* fan it UCWDC-bûn. It wie har earste wrâldtitel fan dy organisaasje, al wie se al wol seis kear earder wrâldkampioen wurden fan it Worldcdf-bûn. Begjin 2017 prologearre se har kampioenskip, mei twa foarskreaune dûnsen en in eigengoreografearre medley mei in ferhaal oer in opwynpop. Dêrby hie se in opwynkaai op 'e rêch dy't troch har broer en pake makke wie. It motorke dat de kaai bewege liet, siet ferburgen yn Satu har sjilet.
Ali‘i

***Ali‘i***, Hawaïaansk foar "haadman" of "haadfrou" (útspr.: [ɐ'liʔi], likernôch: "uh-li-y") wie in erflike titel dy't oant de ein fan 'e njoggentjinde iuw fierd waard troch de lânseigen aadlike hegerein op 'e Hawaï-eilannen. De *ali‘i* foarmen in sletten maatskiplike kaste, wêrfan't de leden neffens de Hawaïaanske tradysje ôfstammen fan 'e goaden. Hja regearren sadwaande mei godlike macht (*[[mana]]*), dy't fuortkaam út 'e spirituële enerzjy fan harren foarâlden. De hearskippij fan 'e *ali‘i* kaam yn 1893 tagelyk mei it Keninkryk Hawaï oan syn ein, doe't blanke plantaazje-eigners en keaplju mei Amerikaanske stipe in steatsgreep útfierden tsjin keninginne Lili‘uokalani, de lêste monarch fan Hawaï.

Der bestiene ferskate klassen fan *ali‘i*:
* *ali‘i nui*: de hege haadlju dy't in hiel eilân of mear as ien eilân regearren en gjin oaren boppe har hiene. De fjouwer grutste Hawaï-eilannen (Hawaï, Maui, Oähû en Kauaï) waarden yn 'e regel regearre troch in *ali‘i nui*, dy't yn 'e Westerske hisotaryske literatuer almeast lykslein wurde mei keningen (of keninginnen). Molokaï hie oarspronklik ek in laach fan sokke *ali‘i nui*, mar kaam letter ôfwikseljend ûnder it bewâld fan 'e hearskers fan Maui en Oähû te stean. *Mō‘ī* wie in titel dy't oarspronklik inkeld brûkt waard troch de *ali‘i nui* fan Maui, en dy't fan 1795 ôf troch de keningen fan Hawaï fierd waard. Yn 'e perioade fan it Keninkryk Hawaï (1795-1893) waard *ali‘i nui* de titel fan 'e eilângûverneurs.
* *ali‘i nui kapu*: hillige hearskers dêr't spesjale taboes op fan tapassing wiene.
* *ali‘i pi‘o*: in rang fan haadlju dy't fuortkamen út houliken tusken in folle broer en suster.
* *ali‘i naha*: in rang fan haadlju dy't fuortkamen út houliken tusken healbruorren en -susters.
* *ali‘i wohi*: in rang fan haadlju dy't fuortkamen út houliken tusken neie famyljeleden dy't gjin bruorren en susters wiene.
* *kaukau ali‘i*: de mindere haadlju dy't de hoffunksjonarissen fan 'e *ali‘i nui* wiene.
* *ali‘i aimoku*: de regionale of lokale haadlju, dy't it bewâld hiene oer dielen fan eilannen.
Alle preesters en preesteressen (*kahuna*) kamen ek út 'e klasse fan 'e *ali‘i*.
Stek (betsjuttingsside)

"**Stek**" hat yn de Wikipedy ferskate betsjuttings:

*stek (ôffreding), in ôffreding, ornaris fan hout of metaal, wêrmei't in stik grûn fan it oangrinzgjende lân ôfskaat wurdt
**hikke, in houten stek ta ôfsluting fan in sleatsdaam
**wringe (stek), in primityf soarte fan hikke, yn gebrûk yn 'e Wâlden
*stek (follybal), in follybaltechnyk
*stek (plant) of stekje, in foarm fan ûngeslachtlike fuortplanting fan planten
Pin-upgirl

In **pin-upgirl** of **pin-upmodel** (fan it Ingelske *to pin up*, "opspjeldzje") is in glamourmodel of neakenmodel fan wa't massaprodusearre foto's mei in pikante útstrieling yn 'e popkultuer tige populêr binne. Pin-upfoto's binne bedoeld foar ynformele fermiddens, oftewol, sa't de namme al seit, om se oan 'e muorre fêst te spjeldzjen. Pin-upgirls hoege gjin foltiids modellen te wêzen, mar kinne ek sjongsters of aktrises wêze dy't sok wurk derby dogge. De term pin-upgirl kin ek ferwize nei skildere keunstwurken fan soksoarte modellen op muorren, fiertugen, fleanmasines, ensfh.

Pin-upgirls wiene fral fan 'e Earste Wrâldoarloch oant de 1960-er jierren tige populêr. Ien fan 'e earste pin-upgirls wie Fernande Barrey, dy't koart foar de Earste Wrâldoarloch sawol plaatsjes fan in goed folle dekolletee as neakenfoto's publisearre. Ferneamde lettere pin-upgirls wiene/binne:
*Pamela Anderson
*Ursula Andress
*Ann-Margret
*Lauren Bacall
*Catherine Bach
*Vilma Bánky
*Diana Barrymore
*Ingrid Bergman
*Jacqueline Bisset
*Claudia Cardinale
*Cindy Crawford
*Bernie Dexter
*Anita Ekberg
*Carmen Electra
*Linda Evangelista
*Farrah Fawcett
*Samantha Fox
*Greta Garbo
*Jean Harlow
*Olivia de Havilland
*Rita Hayworth
*Tawny Kitaen
*Kelly LeBrock
*Gypsy Rose Lee
*Heather Locklear
*Sophia Loren
*Jayne Mansfield
*Jenny McCarthy
*Marilyn Monroe
*Kim Novak
*Bettie Page
*Ginger Rogers
*Anna Nicole Smith
*Dita von Teese
*Raquel Welch
*Mae West
United Country and Western Dance Council

De ***United Country and Western Dance Council*** ("Feriene Country en Western Dûns Kommisje"), yn 'e regel koartwei de **UCWDC** neamd, is in Amerikaansk sportbûn dat wrâldwiid country- en westerndûns promoatet as in poadiumkeunst en as wedstrydsport. It bûn waard yn 1989 oprjochte yn Grantville en liet him yn 1990 registrearje as in non-profitorganisaasje. It haadkertier is fêstige yn Camp Hill, ûnder de reek fan 'e stêd Harrisburg, yn 'e Amerikaanske steat Pennsylvania. 
__NOTOC__
## Wurkmêd
De UCWDC organisearret en promoatet dûnskompetysjes en -workshops, ûnderhâldt in wedstrydreglemint en sjocht ta op 'e neilibbing dêrfan, en stelt sjueryleden oan. Yn 2006 wie it bûn belutsen by mear as 50 wedstrydeveneminten yn 10 ûnderskate lannen, en dêrnjonken organisearret it op jierlikse basis eigen wrâldkampioenskippen. De UCWDC hat ferskate kommisjes dy't foech op in spesifyk mêd hawwe, lykas it sertifisearjen fan sjueryleden, it opstellen fan regels, it tasjen op it neilibjen fan dy regels en etyk yn it algemien, en sponsoring.

## Wedstryddûnsen
;peardûnsen:
*country-western two-step
*East Coast swing
*nachtklubdûns
*polka
*triple two
*tsjatsjatsja
*wals
*West Coast swing
;line dances:
*Cuban
*funky
*lilt
*novelty
*rise & fall
*smooth

## Keppelings om utens
*Offisjele webside fan 'e UCWDC
Hawaï (betsjuttingsside)

"**Hawaï**",  "**Hawaiï**" of "**Hawaii**" hat yn de Wikipedy ferskate betsjuttings:

* Hawaï, ien fan 'e 50 steaten fan 'e Feriene Steaten fan Amearika

## Oare betsjuttings
### Geografy
* Hawaï-eilannen, in eilannegroep yn 'e midden fan 'e Stille Oseaan dy't tsjintwurdich foar it meastepart de Amerikaanske steat Hawaï foarmet
* Hawaï (eilân), it grutste en meast súdeastlike eilân fan 'e Hawaï-eilannen
* Hawaï County (Hawaï), in Amerikaanske county dy't it eilân mei deselde namme beslacht
* Hawaii (Kalifornje), histoaryske namme fan Haiwee (Kalifornje), in plak yn 'e Amerikaanske steat Kalifornje

### Skiednis
* Keninkryk Hawaï, in ûnôfhinklike steat dy't bestie fan 1795 oant 1893
* Provysjoneel Regear fan Hawaï, in oergongsregear nei't yn 1893 de monargy ûnder fuotten helle wie
* Republyk Hawaï, in ûnôfhinklike steat dy't bestie fan 1894 oant 1898
* Territoarium Hawaiï, in Amerikaansk territoarium dat bestie fan 1898 oant 1959

### Keunst en fermaak
#### Films
*''Hawaii'' (film út 1966), in Amerikaanske film út 1966
*''Hawaii'' (film út 2013), in Argentynske film út 2003
#### Tillefyzje
*''Hawaii'' (tillefyzjesearje), in Amerikaanske tillefyzjesearje
**[[Hawaii Five-O]]*, in Amerikaanske plyzjesearje út 'e 1970-er jierren
**[[Hawaii Five-0]]*, in remake fanôf 2010 fan 'e orizjinele Amerikaanske plysjesearje
*''Hawaii'' (''Modern Family''), in ôflevering út 'e Amerikaansk komeedzjesearje *Modern Family*
#### Literatuer
*''Hawaii'' (roman), in roman út 1959 fan James Michener
#### Muzyk
*Hawaii (band), in Amerikaanske hardrockband
*''Hawaii'' (album), in cd út 1996 fan 'e band High Llamas
*''Hawaii'' (liet fan de Beach Boys), in liet fan 'e Beach Boys út 1963, fan it album *Surfer Girl*
*''Hawaii'' (liet fan Mew), in liet fan 'e band Mew út 2009, fan it album *No More Stories*

### Oar
* 48575 Hawaii, in asteroïde
* Hawaii (hynder) (1964-1990), in Súdafrikaansk racehynder
Offreding

In **ôffreding** is in algemiene oantsjutting foar de skieding fan in stik grûn fan it omlizzende lân. Foarbylden fan in ôffreding binne:
* beamwâl
* bylzen
* grêft
* hage
* muorre
* skriktrie
* skud
* sleat
* stek
* stikeltrie
Muorre

In **muorre** is in rjochtopsteande konstruksje fan bygelyks liem, stien, bakstien of wapene beton dy't as skieding tsjinnet tusken twa romt as perselen lân. It wurd is ôflaat fan it Latynske wurd *murus* (= muorre).

Der kin ûnderskied makke wurde tusken muorren:
* losse- of frijstaande muorren;
* muorren dy't part binne fan in gebou.

## Bekende muorren

* Aureliaanske Muorre
* Berlynske Muorre
* Sineeske Muorre
* Kleimuorre
* Muorre fan Antoninus
* Muorre fan Hadrianus
* Muorre fan Servius Tullius
* Muorre fan Urbanus VIII
Vivaldi (webblêder)

**Vivaldi** is in webblêder basearre op Chromium. De oarspronklike ferzje is fan 2016.

## Skiednis
Yn 1994 begûnen twa programmearders te wurkjen oan in webblêder. It idee wie om in hiele flugge webblêder te meitsjen, dy't rinne koe op beheinde hardware, mei yn de efterholle dat brûkers as yndividu har eigen easken stelle. Dat waard Opera. De ferzje fan 2015 foldie in groep fan 'e earste brûkers lykwols net, dat se ûntwikkelen in nije webblêder: Vivaldi.

## Oersetting nei it Frysk
Sûnt 2015 wurdt Vivaldi offisjeel stipe yn it Frysk. Der wurdt op it stuit wurke om alle dielen dy net oer te setten wienen, no ek beskikber te krijen foar it oersetten.

De webstee is ek yn it Frysk oersetten.

## Fryske staveringshifker
Foar de staveringshifker wurde de Hunspell/Myspell-wurdlisten dy't op it systeem ynstallearre binne brûkt.

## Sjoch ek
* List fan Frysktalige kompjûterprogramma's
Mel McLaughlin

**Mel McLaughlin** (folút: **Melanie McLaughlin**; Sydney, 3 septimber 1979) is in Australysk sportferslachjouster en presintatrise fan etnysk Skotsk komôf. Hja wurke foarhinne foar it Australyske kanaal fan Fox Sport, en is sûnt 2013 yn 'e tsjinst by de algemiene Australyske tillefyzjestjoerder Network Ten. 

## Libben en karriêre
McLaughlin waard yn 1979 berne yn 'e Australyske metropoal Sydney. Hja sette har karriêre as sportferslachjouster en presintatrise fan sportprogramma's útein by de Australyske stjoerder fan Fox Sport, dêr't se har benammen talei op ferslaggen fan fuotbalwedstriden. McLaughlin presintearre yn dy jierren ferskate fuotbalprogramma's, wêrûnder *Kick Off*, *Indian Super League* en *Fox Sports FC*, wylst se ek geregeldwei it sportnijs fersloech foar de bulletêns en *Fox Sports News*.

Yn 2013 stapte McLaughlin oer nei de algemiene Australyske tillefyzjestjoerder Network Ten. Dêr wie se yn 2014 û.m. belutsen by it ferslach fan 'e Gemienebêstspullen yn Glasgow, de Olympyske Winterspullen yn Sotsji en it wrâldkampioenskip fuotbal yn Brazylje. Fierder docht McLaughlin sûnt 2013 ek *live* ferslach fan 'e cricketwedstriden út 'e Australyske *Big Bash League*.

### Ynsidint mei Chris Gayle
Begjin jannewaris 2016 helle McLaughlin wrâldwiid it nijs, doe't de Jamaikaanske cricketer Chris Gayle har ûnder in *live*-fraachpetear nei ôfrin fan in cricketwedstryd kompliminten makke oer har skientme en har útfrege op in ôfspraakje. Dat ynsidint makke McLaughlin dúdlik ûngemaklik en letter sei se dat se it it leafst sa gau mooglik fergeat en har wer op har wurk konsintrearre. Gayle krige fan syn klub, de *[[Melbourne Renegades]]*, wêrfan't de lieding *not amused* wie oer it foarfal, in boete oplein. Syn ferwar wie dat er allinnich mar grappich besocht hie te wêzen.

## Keppelings om utens
*  Folsleine filmografy fan Mel McLaughlin yn 'e ''Internet Movie Database'' (IMDb)
Seeman

In **seeman** is immen dy't foar syn berop op in skip op see fart, of as sadanich fearn hat. Om ta seeman oplaat te wurden, giet men nei de seefeartskoalle of folget men in technyske oplieidng om ûnder seereizen ûnderhâld oan in skip te ferrjochtsjen. De oarehelte fan in seeman is in seemansfrou, dy't foarhinne yn 'e regel oan 'e wâl bleau, mar tsjintwurdich ek mei kin op 'e grutte feart.

## Sjoch ek
* boatsman (skipfeart)
* kaptein (skipfeart)
* matroas (skipfeart)
* roerman
* stjoerman
** earste stjoerman
Knier

*knier (lichemsdiel), it draaiende part fan it lichem fan minske en bist dêr't twa bonken byinoar komme, lykas pols, earmtakke, skouder en heup
*knier (hinge), it draaiende part fan in konstruksje, lykas in doar of stek
Stek

In **stek** is in algemiene oantsjutting foar in ôffreding, wêrmei't in stik grûn fan it omlizzende lân ôfskaat wurdt. Yn 'e regel is in stek makke fan hout of metaal, stevich fan konstruksje en befettet it iepenings dêr't men trochhinne sjen kin. In ûntrochsichtige houtene konstruksje mei itselde doel (fan ôffreding) hjit in skud. Behalven stikken grûn (lykas hiemen, tunen, greiden, bedriuweterreinen, skoalpleinen ensfh. kinne stekken ek brûkt wurden om lannen faninoar te skieden, mei as doel om ûnwinske ymmigranten tsjin te kearen. Guon stekken binne tarist mei stikeltrie om klimmers ôf te skrikken.

## Sjoch ek
* hikke
* homeiepeallen
* wringe (stek)
Brêge (betsjuttingsside)

"**Brêge**" hat yn de Wikipedy ferskate betsjuttings:
*brêge, in ferbining oer wetter of wegen

## Oare betsjuttings
*brêge (lânskip), in op natuerlike wize ûntstiene brêge yn it lânskip, bgl. troch boaiemeroazje
*brêge (bril), in ûnderdiel fan in bril
*brêge (komposysje), in ûnderdiel fan in muzikale komposysje
*brêge (muzykynstrumint), in ûnderdiel fan beskate muzykynstruminten
*brêge (skip), in ûnderdiel fan in skip
*brêge (toskhielkunde), in toskhielkundige konstruksje yn 'e mûle
*brêge (turntastel), in beskaat turntastel
*brêge (garaazje), in stik ark om auto's op te tillen sadat der fan ûnderen oan wurke wurde kin
*brêge (seal), in ûnderdiel fan in (hynsteryd)seal
*Brêgegroep, in opposysjonele groepearring binnen de CPN yn 'e jierren fyftich
*wetterstofbrêge of swevelbrêge, in ferbining tusken twa molekulen
Strjitte fan Mackinac

De **Strjitte fan Mackinac** (Ingelsk: *Straits of Mackinac*; útspr.: [stɹe:ts əf 'mækɪnɔ:], likernôch: "streets uf mekkinnô") is in wetteringte yn 'e Amerikaanske steat Michigan. Dizze ingte ferbynt twa fan 'e Grutte Marren mei-inoar, te witten de Michiganmar yn it westen en súdwesten en de Hueronmar yn it easten. 
__TOC__
## Geografy
De Strjitte fan Mackinac is op it smelste punt 8&nbsp;km breed, likernôch 10&nbsp;km lang en 37&nbsp;m djip. Om't it dêrmei net beskôge wurde kin as in rivier, dy't de iene mar mei de oare ferbynt, foarmje Michiganmar en de Hueronmar hydrologysk sjoen eins ien grut wetterlichem, dat ek wol de Michigan-Hueronmar neamd wurdt, en dêr't de Strjitte fan Mackinac diel fan útmakket. 

De Strjitte fan Mackinac skiedt Opper-Michigan (yn it noarden) fan Neder-Michigan (yn it suden). It is in wichtige skipfeartrûte, dy't û.m. de izerminen fan Minnesota mei de stielfabriken yn Indiana ferbynt. Om't de strjitte smel en ûndjip genôch is om ticht te friezen, wurde der by 't winter iisbrekkers fan 'e Amerikaanske Kustwacht ynset om 'e skipfeartrûte iepen te hâlden.

Yn 'e strjitte lizze ferskate eilantsjes, wêrûnder twa dy't bewenne binne: Mackinac en Bois Blanc, mei dêropta twa dy't ûnbewenne binne: Round Island en St. Helena. Mei in lingte fan 18&nbsp;km is Bois Blanc fan dy fjouwer fierwei it grutst.

## Skiednis
Yn 'e iere koloniale perioade spile de Strjitte fan Mackinac in wichtige rol yn 'e pelshannel yn Noard-Amearika. Oan 'e noardlike igge fan 'e strjitte bouden Frânske jezuïten yn 1671 in missypost foar de pleatslike Yndianen, dat etnyske Odjibwe en Ottawa wiene. Oan 'e súdkant lei it Frânske leger yn 1715 Fort Michilimackinac oan, wêrfan't tsjintwurdich in rekonstruëarre ferzje as museum tsjinstdocht. De eastlike ein fan 'e strjitte waard behearske troch Fort Mackinac, in Britske en letter Amerikaanske fêsting en hannelspost op it eilân Mackinac, dy't yn 1781 stifte waard.

Yn 'e njoggentjinde iuw reizgen de measte kolonisten nei it Amerikaanske Midwesten en de Grutte Flakten troch skip te gean oer de Grutte Marren fia de Strjitte fan Mackinac, oant der út it Easten wei in spoar oanlein waard nei Chicago en dêrwei fierder westoan. Foar't yn 1957 de Mackinac Brêge iepen gie, fûn alle ferkear tusken Opper- en Neder-Michigan plak mei fearboaten. Tsjintwurdich geane de iennichste fearboaten yn 'e strjitte nei de eilannen Mackinac (dêr't auto's net talitten wurde) en nei Bois Blanc (dêr't men gewoan de auto hinne meinimme kin).
Wiete dream

In **wiete dream** (of yn medysk jargon in **nachtlike emisje**) is in spontaan orgasme yn jins sliep, dat gauris mank giet mei of feroarsake wurdt troch libbene seksueel tinte dreamen. Hoewol't wiete dreamen oer it algemien meastal inkeld mei manlju assosjearre wurde, kin it ek froulju oerkomme. De oantsjutting 'wiet' ferwiist nei de siedútstoarting by manlju of ôfskieding fan faginaal focht by froulju. Wiete dreamen binne it algemienst yn 'e puberteit en oan it begjin fan 'e folwoeksenens, mar komme soms ek dêrnei noch foar. Men kin fan in wiete dream wekker wurde of der gewoan trochhinne sliepe.
Whale tail

In ***whale tail*** (útspr.: [we:l te:l], likernôch "ûeel teel") is de Y-foarmige ferbining fan 'e mulbân en string fan in frouljusslipke, dat te sjen is boppe de mulbân fan har leechhingjende broek of rok út. Dizze Ingelske term betsjut letterlik "walfiskesturt", en wurdt foar dit fenomeen brûkt om't in walfiskesturt likernôch deselde foarm hat, om't in sturt op itselde anatomyske plak sit en om't it gewoan lekker rymt. It wurd *whale tail* waard yn jannewaris 2006 troch it Amerikaanske Dialektgenoatskip útornearre as it 'meast kreätive' wurd fan 2005.

Faak is in *whale tail* ûnopsetlik, en ûntstiet er as de frou sit of foaroer bûcht, wêrby't de broek of rok strak oer har stuten (en dus in eintsje omleech) lutsen wurdt. Hoe faak oft dat foarkomt, hinget hielendal ôf fan 'e omstannichheden en fan it soarte slipke en it soarte broek of rok dat se oan hat. It komt lykwols ek foar dat *whale tails* opsetlik oanbrocht wurde, troch de broek of rok ekstra leech te dragen en tagelyk it slipke ekstra heech op te lûken.

It sjen litten fan *whale tails* waard populêr yn 'e iere jierren 2000, doe't ek leechhingjende broeken en stringûnderguod foar froulju yn 'e moade kamen. De *whale tail*-trend waard popularisearre troch in stikmannich ferneamde froulju, lykas de sjongsters Christina Aguilera, Britney Spears, Mariah Carey en Victoria Beckham, realitystjer Paris Hilton, glamourmodel Jordan en tennister Anna Koernikova. Tsjin 2010 wiene *whale tails* lykwols al wer 'út'. 


File:Whale tail of woman sitting against rail.jpg|In frou mei in ûnopsetlike *whale tail*.
File:Whaletail cropped.jpg|Noch in ûnopsetlike *whale tail*.
File:2001 Low-rise jeans and thong whale tail.jpg|In frou mei in *whale tail*. 
File:Trosor-bakifrån.png|Noch in *whale tail*.
File:Humpback whale fluke (1).jpg|In echte walfiskesturt.
Houlikspolityk

**Houlikspolityk** wie foarhinne in ferskynsel dat in protte brûkt waard om middels en macht binnen in aadlik laach te hâlden of oanwinne te litten. Dêrby gie it om it beävensearjen fan in ferstânshoulik tusken leden fan twa aadlike famyljes binnen itselde lân of tusken twa foarstehuzen dy't regearren oer ferskillende lannen. Yn dat ferbân wie de froulike partner yn 'e regel de swakkere partij, en spriek men sadwaande fan it **úthylkjen** fan in frou of famke. Foar de manlike partner waard dy term frijwol nea brûkt.

In houlik dat út sokke diplomatike regelings fuortkaam, wie altyd in arranzjearre houlik, mar hoegde net altyd ek leafdeleas te wêzen of te bliuwen. It houlik tusken de Fryske steedhâlder Willem IV en Anna fan Hannover, de dochter fan 'e Britske kening George&nbsp;II, dat op krekt sa'n wize ta stân kaam, wie bygelyks tige leafdefol. Faak troffen de beide partners it lykwols net sa goed, en libben se fierhinne byinoar lâns. De manlike partner socht dan faak syn heil yn relaasjes mei mêtresses, en soms naam de froulike partner ek in minner.

Houlikspolityk is suver sa âld as de minskheid, en is yn 'e Westerske kultuer dokumintearre fan 'e iere Grykske Aldheid ôf. De myte oer Helena fan Troaje en har ûngelokkige houlik mei kening Menelaos fan Sparta (foar't se útnaaide mei de Trojaanske prins Paris) is wierskynlik it bekendste ferhaal oer houlikspolityk út 'e Prehistoarje. Yn oare kultueren, lykas dy fan Mesopotaamje, Egypte, Sina, Yndia en Japan giet houlikspolityk teminsten likefier yn 'e skiednis werom.